Suvestinė redakcija nuo 2021-11-01

Nutarimas paskelbtas: TAR 2016-06-21, i. k. 2016-17315

LIETUVOS BANKO VALDYBA

NUTARIMAS

DĖL ASMENŲ, DĖL KURIŲ YRA PATEIKTI PRAŠYMAI NELEISTI JIEMS SUDARYTI VARTOJIMO KREDITO SUTARČIŲ, SĄRAŠO INFORMACINĖS SISTEMOS NUOSTATŲ PATVIRTINIMO

2016 m. birželio 20 d. Nr. 03-82

Vilnius

Vadovaudamasi Lietuvos Respublikos Lietuvos banko įstatymo 11 straipsnio 1 dalies 7 punktu, Lietuvos Respublikos vartojimo kredito įstatymo Nr. XI-1253 1, 2, 3, 4, 5, 6, 8, 9, 11, 15, 16, 17, 20, 21, 22, 23, 24, 27, 28, 29, 31, 33, 34, 35, 36, 37, 38, 40 straipsnių, trečiojo ir penktojo skirsnių pavadinimų ir 1, 2 priedų pakeitimo ir įstatymo papildymo 111, 141, 211, 221, 222, 231, 251 straipsniais ir penktuoju1 skirsniu įstatymo 41 straipsnio 10 dalimi ir Lietuvos Respublikos valstybės informacinių išteklių valdymo įstatymo 8 ir 30 straipsniais, Lietuvos banko valdyba nutaria:

1. Patvirtinti Asmenų, dėl kurių yra pateikti prašymai neleisti jiems sudaryti vartojimo kredito sutarčių, sąrašo informacinės sistemos nuostatus (pridedama).

2. Paskirti Lietuvos banko Finansinių paslaugų ir rinkų priežiūros departamento direktorių Asmenų, dėl kurių yra pateikti prašymai neleisti jiems sudaryti vartojimo kredito sutarčių, sąrašo informacinės sistemos duomenų valdymo įgaliotiniu.

Punkto pakeitimai:

Nr. 03-183, 2021-10-25, paskelbta TAR 2021-10-27, i. k. 2021-22321

3. Nustatyti, kad:

3.1. Asmenų, dėl kurių yra pateikti prašymai neleisti jiems sudaryti vartojimo kredito sutarčių, sąrašo informacinės sistemos veiklos pradžia – 2016 m. lapkričio 1 d.

3.2. Šis nutarimas įsigalioja 2016 m. lapkričio 1 d.

Valdybos pirmininkas	Vitas Vasiliauskas

PATVIRTINTA

Lietuvos banko valdybos

2016 m. birželio 20 d. nutarimu Nr. 03-82

ASMENŲ, DĖL KURIŲ YRA PATEIKTI PRAŠYMAI NELEISTI JIEMS SUDARYTI VARTOJIMO KREDITO SUTARČIŲ, SĄRAŠO INFORMACINĖS SISTEMOS NUOSTATAI

I SKYRIUS

BENDROSIOS NUOSTATOS

1. Asmenų, dėl kurių yra pateikti prašymai neleisti jiems sudaryti vartojimo kredito sutarčių, sąrašo informacinės sistemos nuostatuose (toliau – Nuostatai) reglamentuojamas Asmenų, dėl kurių yra pateikti prašymai neleisti jiems sudaryti vartojimo kredito sutarčių, sąrašo informacinės sistemos (toliau – Informacinė sistema) steigimo teisinis pagrindas, tikslas, uždaviniai, pagrindinės funkcijos, organizacinė, informacinė ir funkcinė struktūra, duomenų teikimo ir naudojimo tvarka, duomenų saugos reikalavimai, finansavimas, modernizavimas ir likvidavimas.

2. Nuostatuose vartojamos sąvokos suprantamos taip, kaip jos apibrėžtos Nuostatų 4 punkte nurodytuose teisės aktuose.

3. Informacinės sistemos steigimo teisinis pagrindas – Lietuvos Respublikos vartojimo kredito įstatymo 211 straipsnis ir 28 straipsnio 6 punktas.

4. Informacinė sistema kuriama ir tvarkoma vadovaujantis šiais teisės aktais:

4.1. Vartojimo kredito įstatymu;

4.2. Lietuvos Respublikos valstybės informacinių išteklių valdymo įstatymu;

4.3. Lietuvos Respublikos asmens duomenų teisinės apsaugos įstatymu;

4.4. Valstybės informacinių sistemų steigimo, kūrimo, modernizavimo ir likvidavimo tvarkos aprašu, patvirtintu Lietuvos Respublikos Vyriausybės 2013 m. vasario 27 d. nutarimu Nr. 180 „Dėl Valstybės informacinių sistemų steigimo, kūrimo, modernizavimo ir likvidavimo tvarkos aprašo patvirtinimo“, (toliau – Aprašas);

4.5. Valstybės informacinių sistemų gyvavimo ciklo valdymo metodika, patvirtinta Informacinės visuomenės plėtros komiteto prie Susisiekimo ministerijos direktoriaus 2014 m. vasario 25 d. įsakymu Nr. T-29 „Dėl Valstybės informacinių sistemų gyvavimo ciklo valdymo metodikos patvirtinimo“;

4.6. Bendraisiais reikalavimais organizacinėms ir techninėms duomenų saugumo priemonėms, patvirtintais Valstybinės duomenų apsaugos inspekcijos direktoriaus 2008 m. lapkričio 12 d. įsakymu Nr. 1T-71(1.12) „Dėl Bendrųjų reikalavimų organizacinėms ir techninėms duomenų saugumo priemonėms patvirtinimo“;

4.7. Nuostatais;

4.8. kitais Lietuvos Respublikos teisės aktais.

5. Informacinės sistemos tikslas – centralizuotai valdyti ir tvarkyti fizinių asmenų įrašymo į Asmenų, dėl kurių yra pateikti prašymai neleisti jiems sudaryti vartojimo kredito sutarčių, sąrašą (toliau – Sąrašas) ir išbraukimo iš jo procesą.

6. Informacinės sistemos uždaviniai:

6.1. teikti elektroninę paslaugą fiziniams asmenims ir (arba) jų vardu veikiantiems atstovams (toliau – pareiškėjai), vartojimo kredito davėjams ir tarpusavio skolinimo platformos operatoriams;

6.2. automatizuoti duomenų, dokumentų ir informacijos, susijusios su Sąrašu, tvarkymo procesą.

7. Pagrindinės Informacinės sistemos funkcijos:

7.1. rinkti, kaupti, apdoroti, saugoti ir tvarkyti Informacinės sistemos duomenis, dokumentus ir informaciją;

7.2. priimti pareiškėjų prašymus ir kitus susijusius duomenis, dokumentus ir informaciją elektroniniu būdu;

7.3. įkelti į Informacinę sistemą raštu pateiktų pareiškėjų prašymų, teismo sprendimų ir kitų susijusių dokumentų duomenis ir informaciją bei šių dokumentų skaitmenines kopijas;

7.4. užregistruoti Nuostatų 7.2 ir 7.3 papunkčiuose nurodytais būdais priimtus ir į Informacinę sistemą įkeltus prašymus;

7.5. teikti pareiškėjų peržiūrai savo ir (arba) atstovo pateiktų dokumentų skaitmenines kopijas, taip pat kitus pateiktus susijusius duomenis ir informaciją;

7.6. informuoti pareiškėjus apie su jų pateiktais prašymais susijusius pasikeitimus;

7.7. susieti pareiškėjų prašymus tarpusavyje pagal asmenį, kurio vardu pateikti prašymai;

7.8. teikti duomenis pareiškėjams, vartojimo kredito davėjams, tarpusavio skolinimo platformos operatoriams, valstybės institucijoms, kitiems fiziniams ir juridiniams asmenims, turintiems teisėtą pagrindą gauti atitinkamus duomenis (toliau – duomenų gavėjai);

7.9. registruoti vartojimo kredito davėjų ir tarpusavio skolinimo platformos operatorių Informacinei sistemai pateiktas užklausas ir jiems pateiktus atsakymus į užklausas;

7.10. formuoti ataskaitas, skirtas priežiūrai ir analizei.

8. Asmens duomenų tvarkymo Informacinėje sistemoje tikslas – užtikrinti, kad, vykdant Informacinės sistemos uždavinius ir siekiant jos tikslų, asmens duomenys Informacinėje sistemoje būtų tvarkomi tik pagal Informacinės sistemos paskirtį, taip pat užtikrinti asmens duomenų saugumą ir Informacinę sistemą naudojančių bei į Sąrašą įrašytų fizinių asmenų identifikavimą, sudaryti sąlygas asmenims, kurių duomenys tvarkomi Informacinėje sistemoje, ir duomenų gavėjams teisės aktuose nustatyta tvarka naudotis Informacinės sistemos duomenimis.

II SKYRIUS

INFORMACINĖS SISTEMOS ORGANIZACINĖ STRUKTŪRA

9. Informacinės sistemos valdytojas ir tvarkytojas, taip pat Informacinės sistemos asmens duomenų valdytojas ir tvarkytojas yra Lietuvos bankas.

10. Informacinės sistemos valdytojas:

10.1. atlieka Valstybės informacinių išteklių valdymo įstatyme nustatytas funkcijas, turi minėtame įstatyme nurodytas teises ir pareigas;

10.2. koordinuoja Informacinės sistemos veikimą;

10.3. priima sprendimus dėl Informacinės sistemos tobulinimo ir modernizavimo, kontroliuoja jų vykdymą;

10.4. sudaro duomenų gavimo ir teikimo sutartis;

10.5. teisės aktuose nustatyta tvarka teikia suinteresuotiems asmenims informaciją apie Informacinės sistemos veiklą.

11. Informacinės sistemos tvarkytojas:

11.1. atlieka Valstybės informacinių išteklių valdymo įstatyme nustatytas funkcijas, turi minėtame įstatyme nurodytas teises ir pareigas;

11.2. organizuoja Informacinės sistemos kūrimą;

11.3. užtikrina Informacinės sistemos techninės ir programinės įrangos diegimą, funkcionavimą, atnaujinimą, priežiūrą ir plėtrą;

11.4. valdo prieigos prie Informacinės sistemos teises.

12. Lietuvos bankas, kaip asmens duomenų valdytojas ir tvarkytojas, atlieka Asmens duomenų teisinės apsaugos įstatyme nustatytas funkcijas, turi minėtame įstatyme nurodytas teises ir pareigas.

13. Informacinės sistemos duomenų teikėjai:

13.1. Informacinės visuomenės plėtros komitetas prie Lietuvos Respublikos susisiekimo ministerijos (IVPK), teikiantis Valstybės informacinių išteklių sąveikumo platformos duomenis;

13.2. pareiškėjai (pirminių duomenų teikėjai);

13.3. Lietuvos Respublikos teismai (pirminių duomenų teikėjai).

14. Informacinę sistemą naudojantys fiziniai asmenys yra:

14.1. pareiškėjai ir jie turi šias teises ir pareigas:

14.1.1. gauti Informacinės sistemos teikiamas paslaugas;

14.1.2. peržiūrėti Informacinėje sistemoje apie juos (jų atstovaujamus asmenis) saugomą informaciją, duomenis ir dokumentų skaitmenines kopijas;

14.1.3. teikti Informacinei sistemai išsamius, teisingus ir tikslius duomenis;

14.2. vartojimo kredito davėjų ir tarpusavio skolinimo platformos operatorių darbuotojai ir jie turi šias teises ir pareigas:

14.2.1. gauti Informacinės sistemos teikiamas paslaugas;

14.2.2. teikti Informacinei sistemai išsamius, teisingus ir tikslius duomenis.

III SKYRIUS

INFORMACINĖS SISTEMOS INFORMACINĖ STRUKTŪRA

15. Informacinės sistemos duomenų bazėje kaupiamos šios duomenų grupės:

15.1. Sąrašo duomenys:

15.1.1. pareiškėjo prašymo ir (arba) teismo sprendimo registracijos numeris;

15.1.2. prašymo pateikimo data ir (arba) teismo sprendimo data, bylos numeris, sprendimo gavimo Lietuvos banke data ir teismo pavadinimas;

15.1.3. teismo sprendimo data, bylos numeris, sprendimo gavimo Lietuvos banke data ir teismo pavadinimas;

15.1.4. prašymo ir (arba) teismo sprendimo pateikimo būdas (raštu arba naudojantis elektronine paslauga);

15.1.5. prašymo rūšis (asmeninis prašymas, atstovo prašymas, teismo sprendimas);

15.1.6. prašymo būsena (patvirtintas, nepatvirtintas, atmestas dėl trūkumų);

15.1.7. pareiškėjo veiksmas (prašymo pateikimas, pakeitimas, atšaukimas);

15.1.8. į Sąrašą įrašyto arba iš jo išbraukto fizinio asmens asmens kodas (arba kita šiam asmeniui suteikta unikali simbolių seka, skirta asmeniui identifikuoti – kai asmuo yra ne Lietuvos Respublikos pilietis) (toliau – asmens kodas) ir, jeigu pateikiamas prašymas, asmens kodą ar kitą simbolių seką suteikusios šalies kodas (toliau – šalies kodas);

15.1.9. į Sąrašą įrašyto arba iš jo išbraukto fizinio asmens vardas, pavardė;

15.1.10. įrašymo į Sąrašą data ir laikas;

15.1.11. išbraukimo iš Sąrašo data ir laikas;

15.1.12. prie prašymo pridedamų dokumentų ir (arba) teismo sprendimų skaitmeninių kopijų sąrašas (priedų sąrašas);

15.1.13. prašymą pateikęs arba į Informacinę sistemą duomenis suvedęs asmuo (pareiškėjo vardas, pavardė arba Lietuvos banko tarnautojo vardas, pavardė);

15.2. pareiškėjo pateikti duomenys apie į Sąrašą įrašomus ir iš jo išbraukiamus fizinius asmenis (atstovaujamus asmenis):

15.2.1. vardas, pavardė;

15.2.2. asmens kodas ir šalies kodas;

15.2.3. namų adresas;

15.2.4. telefonas;

15.2.5. elektroninis paštas;

15.2.6. pareiškėjo nurodyta įrašymo į Sąrašą data;

15.2.7. pareiškėjo nurodyta išbraukimo iš Sąrašo data;

15.3. pareiškėjo pateikti duomenys apie atstovus:

15.3.1. atstovo vardas, pavardė;

15.3.2. atstovo asmens kodas ir šalies kodas;

15.3.3. atstovo namų adresas;

15.3.4. atstovo telefonas;

15.3.5. atstovo elektroninis paštas;

15.4. užklausas teikiančių vartojimo kredito davėjų ir tarpusavio skolinimo platformos operatorių duomenys:

15.4.1. įmonės kodas;

15.4.2. įmonės pavadinimas;

15.4.3. užklausą pateikusio įmonės atstovo vardas, pavardė;

15.5. teismo Lietuvos bankui pateiktų teismo sprendimų ir su šiais sprendimais susiję duomenys:

15.5.1. sprendimo registracijos numeris;

15.5.2. sprendimo gavimo Lietuvos banke data;

15.5.3. sprendimo data;

15.5.4. bylos numeris;

15.5.5. teismo pavadinimas;

15.5.6. į Sąrašą įrašomo arba iš jo išbraukiamo fizinio asmens duomenys (vardas, pavardė, asmens kodas);

15.5.7. sprendime nurodyta įrašymo į Sąrašą data;

15.5.8. sprendime nurodyta išbraukimo iš Sąrašo data;

15.5.9. sprendimo ir prie jo pridedamų dokumentų skaitmeninių kopijų sąrašas (priedų sąrašas);

15.6. informacinių pranešimų (el. laiškų) pareiškėjams duomenys:

15.6.1. pareiškėjo vardas, pavardė;

15.6.2. į Sąrašą įrašyto arba iš jo išbraukto fizinio asmens, arba fizinio asmens, su kuriuo susiję padaryti pakeitimai, vardas, pavardė;

15.6.3. pranešimo tipas (prašymo priėmimas, patvirtinimas, atmetimas dėl trūkumų, įrašymas į Sąrašą, išbraukimas iš Sąrašo, galiojančio prašymo pakeitimas, galiojančio prašymo atšaukimas);

15.6.4. įrašymo į Sąrašą data ir laikas;

15.6.5. išbraukimo iš Sąrašo data ir laikas;

15.6.6. atlikto veiksmo pagrindas (pareiškėjo, pateikusio atitinkamą prašymą, vardas, pavardė, prašymo pateikimo data, prašymo registracijos numeris; teismo pavadinimas, teismo sprendimo priėmimo data, bylos numeris);

15.6.7. elektroninio laiško suformavimo data ir laikas;

15.7. užklausų duomenys:

15.7.1. užklausos teikėjas (vartojimo kredito davėjas, tarpusavio skolinimo platformos operatorius);

15.7.2. užklausos teikėjo duomenys (įmonės pavadinimas, kodas, užklausą pateikusio įmonės atstovo vardas, pavardė);

15.7.3. užklausos pateikimo data ir laikas;

15.7.4. užklausos gavimo Lietuvos banke data ir laikas;

15.7.5. fizinio asmens dėl kurio teikiama užklausa vardas, pavardė, asmens kodas ir šalies kodas;

15.8. atsakymų į pateiktas užklausas duomenys:

15.8.1. atsakymo pateikimo data ir laikas;

15.8.2. užklausoje nurodyto fizinio asmens vardas, pavardė, asmens kodas ir šalies kodas;

15.8.3. informacija apie užklausos gavimo metu užklausoje nurodyto fizinio asmens buvimą (nebuvimą) Sąraše arba nustatytą klaidą pateikiant šio asmens duomenis;

15.9. visų Informacinės sistemos duomenų grupių visų įrašų pokyčius fiksuojanti informacija:

15.9.1. padaryto pakeitimo data ir laikas;

15.9.2. pakeitimą padaręs fizinis asmuo arba Lietuvos banko tarnautojas;

16. Informacinės sistemos duomenų teikėjai teikia šiuos duomenis:

16.1. IVPK teikia Valstybės informacinių išteklių sąveikumo platformos duomenis (pareiškėjo asmens kodą, pareiškėjo vardą, pavardę);

16.2. pareiškėjai teikia duomenis, nurodytus Nuostatų 15.2 ir 15.3 papunkčiuose;

16.3. Lietuvos Respublikos teismai teikia duomenis, nurodytus Nuostatų 15.5.3–15.5.9 papunkčiuose.

IV SKYRIUS

INFORMACINĖS SISTEMOS FUNKCINĖ STRUKTŪRA

17. Informacinės sistemos funkcinę struktūrą sudaro:

17.1. elektroninių paslaugų teikimo pareiškėjams posistemis, skirtas fiziniams asmenims teikti savo ar atstovaujamų asmenų prašymus Lietuvos bankui per Valstybės informacinių išteklių sąveikumo platformos paslaugų portalą arba per Lietuvos banko interneto svetainę. Šio posistemio funkcijos:

17.1.1. fizinio asmens identifikavimas;

17.1.2. prašymo neleisti sudaryti vartojimo kredito sutarčių, prašymo pakeisti galiojantį prašymą arba prašymo atšaukti galiojantį prašymą priėmimas;

17.1.3. pateiktų prašymų būsenų ir prašymų istorijos pateikimas peržiūrai;

17.1.4. dokumentų skaitmeninių kopijų priėmimas;

17.2. elektroninių paslaugų teikimo vartojimo kredito davėjams ir tarpusavio skolinimo platformos operatoriams posistemis, skirtas gauti informaciją apie fizinio asmens buvimą arba nebuvimą Sąraše. Šio posistemio funkcijos:

17.2.1. užklausos teikėjo atstovo identifikavimas;

17.2.2. užklausos priėmimas ir atsakymo pateikimas per vartotojo sąsają;

17.2.3. užklausos priėmimas ir atsakymo pateikimas paketiniu duomenų teikimo būdu;

17.3. Lietuvos banko tarnautojų atliekamų veiksmų posistemis. Šio posistemio funkcijos:

17.3.1. prašymo neleisti sudaryti vartojimo kredito sutarčių, prašymo pakeisti galiojantį prašymą arba prašymo atšaukti galiojantį prašymą, kai šie prašymai pateikiami nesinaudojant viešąja elektronine paslauga, taip pat teismo sprendimų registravimas, tvirtinimas ir įrašų Informacinėje sistemoje kūrimas, keitimas, išsaugojimas;

17.3.2. dokumentų skaitmeninių kopijų įkėlimas į Informacinę sistemą;

17.3.3. Informacinėje sistemoje kaupiamų duomenų, dokumentų ir informacijos pateikimas peržiūrai;

17.3.4. ataskaitų formavimas;

17.4. Informacinės sistemos administravimo ir duomenų apdorojimo posistemis, kurio funkcijos:

17.4.1. gautų duomenų, informacijos, dokumentų ir (arba) jų skaitmeninių kopijų kaupimas, saugojimas, tvarkymas;

17.4.2. užklausų apdorojimas, atsakymų formavimas ir pateikimas užklausos teikėjui;

17.4.3. fizinių asmenų automatinis informavimas elektroniniais laiškais apie su jų prašymais susijusius pokyčius;

17.4.4. Informacinės sistemos naudotojų atliekamų veiksmų registravimas;

17.4.5. prieigos prie Informacinės sistemos teisių valdymas;

17.4.6. Informacinės sistemos parametrų administravimas.

V SKYRIUS

INFORMACINĖS SISTEMOS DUOMENŲ TEIKIMAS IR NAUDOJIMAS

18. Informacinės sistemos duomenys yra vieši ir teikiami duomenų gavėjams.

19. Informacinės sistemos duomenys, kuriuose yra asmens duomenų, duomenų gavėjams teikiami vadovaujantis Asmens duomenų teisinės apsaugos įstatymo reikalavimais.

20. Ikiteisminio tyrimo įstaigoms, prokuratūroms, teismams ir kitoms valstybės institucijoms duomenys teikiami jų teisės aktuose nustatytoms tiesioginėms funkcijoms atlikti.

21. Informacinės sistemos duomenys Lietuvos banko teisės aktų nustatyta tvarka duomenų gavėjams teikiami šiais būdais ir formomis:

21.1. pareiškėjams:

21.1.1. peržiūrai duomenys teikiami interaktyviuoju duomenų teikimo būdu, fiziniam asmeniui prisijungus prie Informacinės sistemos per Valstybės informacinių išteklių sąveikumo platformos paslaugų portalą arba per Lietuvos banko interneto svetainę;

21.1.2. kitomis informacinių ir ryšių technologijos priemonėmis (el. paštu), kai pareiškėjo prašymas priimamas, patvirtinamas, atmetamas dėl trūkumų, taip pat kai pasikeičia Informacinėje sistemoje atitinkama informacija apie pareiškėją (asmuo įrašomas į Sąrašą, išbraukiamas iš jo, pakeičiamas terminas ir pan.);

21.1.3 raštu, kai fizinis asmuo raštu pateikia prašymą Lietuvos bankui dėl atitinkamų Informacinės sistemos duomenų gavimo;

21.2. vartojimo kredito davėjams ir tarpusavio skolinimo platformos operatoriams leidžiamosios kreipties būdu, prisijungus prie Informacinės sistemos ir pateikus užklausą apie konkretaus fizinio asmens buvimą Sąraše;

21.3. valstybės institucijoms duomenys teikiami raštu;

21.4. kitiems fiziniams ir juridiniams asmenims, turintiems teisėtą pagrindą gauti atitinkamus duomenis, teikiami raštu, kai asmuo raštu pateikia prašymą Lietuvos bankui dėl atitinkamų Informacinės sistemos duomenų gavimo.

22. Duomenys duomenų gavėjams teikiami tokio turinio ir tokios formos, kokius naudoja Lietuvos bankas ir kurie nereikalauja papildomo duomenų apdorojimo. Teikiamų duomenų turinys ir (arba) forma, neatitinkantys duomenų gavėjo poreikių, gali būti derinami pagal atskirus Lietuvos banko ir duomenų gavėjų susitarimus.

23. Vienkartinio duomenų teikimo atveju Informacinės sistemos duomenys teikiami pagal duomenų gavėjo prašymą, kuriame nurodomas prašomos informacijos teikimo ir gavimo teisinis pagrindas, jos naudojimo tikslas, teikimo būdas, apimtis, gavimo būdai, teikiamų duomenų formatas.

24. Daugkartinio duomenų teikimo atveju Informacinės sistemos duomenys teikiami pagal sudarytą duomenų teikimo sutartį, kurioje nustatoma teiktinos informacijos apimtis, prašomos informacijos teikimo ir gavimo teisinis pagrindas, naudojimo tikslas, informacijos teikimo būdas, teikiamų duomenų formatas, teikimo terminai, informavimo apie klaidų ištaisymą tvarka ir terminai, sutarties keitimo tvarka.

25. Informacinės sistemos duomenų teikimas gali būti apribotas Valstybės informacinių išteklių valdymo įstatyme nustatytais atvejais. Atsisakymas teikti Informacinės sistemos duomenis turi būti pagrįstas Lietuvos Respublikos įstatymais ir (arba) kitais teisės aktais. Atsisakymas gali būti skundžiamas Lietuvos Respublikos administracinių bylų teisenos įstatymo nustatyta tvarka.

26. Duomenų gavėjas, gaunantis Informacinės sistemos duomenis pagal sutartį arba prašymą, privalo Informacinės sistemos duomenis naudoti (taip pat ir pakartotinai) tik taip, kaip apibrėžta sutartyje arba prašyme ir užtikrinant sutartyje numatytas apsaugos priemones.

27. Duomenų gavėjai asmens duomenis gali gauti tik Asmens duomenų teisinės apsaugos įstatymo ir kitų teisės aktų nustatyta tvarka, apibrėžtais ir teisėtais tikslais ir toliau juos tvarkyti bei pakartotinai naudoti tik tuo pačiu tikslu, kuriuo jie buvo surinkti. Duomenų gavėjai, panaudoję Informacinės sistemos duomenis kitu, nei nurodyta prašyme ar duomenų teikimo sutartyje, tikslu, atsako Lietuvos Respublikos įstatymų nustatyta tvarka.

28. Duomenys duomenų gavėjams teikiami neatlygintinai.

29. Duomenys Europos Sąjungos valstybių narių ir (arba) Europos ekonominės erdvės valstybių, trečiųjų šalių fiziniams ir juridiniams asmenims, juridinio asmens statuso neturintiems subjektams, jų filialams ir atstovybėms teikiami Valstybės informacinių išteklių valdymo įstatymo nustatyta tvarka.

30. Duomenų gavėjas, registro ar kitos valstybės informacinės sistemos tvarkytojas, duomenų subjektas, kiti asmenys turi teisę reikalauti ištaisyti neteisingus, neišsamius, netikslius duomenis apie tai raštu Lietuvos banko teisės aktų nustatyta tvarka pranešdami Informacinės sistemos duomenų tvarkytojui. Informacinės sistemos duomenų tvarkytojas Lietuvos banko teisės aktų nustatyta tvarka nedelsdamas turi ištaisyti neteisingus, neišsamius, netikslius duomenis ir apie tai nedelsdamas raštu informuoti apie atliktą ar neatliktą duomenų ištaisymą to pareikalavusį asmenį ir duomenų gavėjus, kuriems buvo pateikti šie duomenys.

VI SKYRIUS

INFORMACINĖS SISTEMOS DUOMENŲ SAUGA

31. Informacinės sistemos duomenų saugą nustato Informacinės sistemos valdytojo patvirtinti Informacinės sistemos duomenų saugos nuostatai ir kiti saugos politiką įgyvendinantys dokumentai, kurie rengiami Lietuvos banko valdybos 2003 m. kovo 20 d. nutarimu Nr. 19 patvirtintoje Lietuvos banko informacinių sistemų apsaugos politikoje ir Lietuvos banko valdybos pirmininko 2003 m. lapkričio 18 d. įsakymu Nr. 02-232 patvirtintose Informacinių sistemų rizikos valdymo procedūrose nustatyta tvarka.

32. Už duomenų saugą pagal savo kompetenciją Lietuvos Respublikos įstatymų nustatyta tvarka atsako Informacinės sistemos valdytojas ir tvarkytojas.

33. Asmenys, tvarkantys Informacinės sistemos duomenis, privalo juos saugoti Nuostatų, Informacinės sistemos duomenų saugos nuostatų, Asmens duomenų teisinės apsaugos įstatymo ir kitų teisės aktų, reglamentuojančių duomenų tvarkymą ir apsaugą, nustatyta tvarka. Asmenys, kurie tvarko asmens duomenis, privalo saugoti asmens duomenų paslaptį, jeigu šie asmens duomenys neskirti skelbti viešai. Ši pareiga galioja ir jiems perėjus dirbti į kitas pareigas, pasibaigus jų darbo ar sutartiniams santykiams. Informacinės sistemos duomenis tvarkantis asmuo už netinkamą šiame punkte nustatytų pareigų vykdymą atsako teisės aktuose nustatyta tvarka.

34. Asmens duomenų saugumas užtikrinamas vadovaujantis Bendraisiais reikalavimais organizacinėms ir techninėms duomenų saugumo priemonėms, patvirtintais Valstybinės duomenų apsaugos inspekcijos direktoriaus 2008 m. lapkričio 12 d. įsakymu Nr. 1T-71(1.12).

35. Informacinės sistemos duomenys duomenų bazėje saugomi 5 metus nuo asmens išbraukimo iš Sąrašo dienos. Pasibaigus šiam laikotarpiui, Informacinės sistemos duomenų bazės duomenys perkeliami į Informacinės sistemos duomenų bazės archyvą ir ten saugomi 5 metus. Pasibaigus duomenų saugojimo archyve terminui, duomenys yra sunaikinami.

VII SKYRIUS

INFORMACINĖS SISTEMOS FINANSAVIMAS

36. Informacinės sistemos kūrimas, tvarkymas ir priežiūra finansuojami iš Lietuvos banko biudžeto lėšų.

VIII SKYRIUS

INFORMACINĖS SISTEMOS MODERNIZAVIMAS IR LIKVIDAVIMAS

37. Informacinė sistema modernizuojama ir likviduojama Valstybės informacinių išteklių valdymo įstatymo, Aprašo, Nuostatų ir kitų teisės aktų nustatyta tvarka.

38. Likviduojamos Informacinės sistemos duomenys, dokumentai ir informacija perduodami kitai informacinei sistemai, kuri steigiama vietoj likviduojamos, sunaikinami arba perduodami valstybės archyvams Lietuvos Respublikos dokumentų ir archyvų įstatymo nustatyta tvarka.

IX SKYRIUS

BAIGIAMOSIOS NUOSTATOS

39. Kiekvienas duomenų subjektas, kurio duomenys yra tvarkomi Informacinėje sistemoje, turi teisę žinoti (būti informuotas) apie savo asmens duomenų tvarkymą, susipažinti su savo asmens duomenimis ir kaip jie tvarkomi, taip pat reikalauti ištaisyti, sunaikinti savo asmens duomenis arba sustabdyti, išskyrus saugojimą, savo asmens duomenų tvarkymo veiksmus, kai duomenys tvarkomi nesilaikant įstatymų ir kitų teisės aktų nuostatų. Duomenų subjekto teisės įgyvendinamos Asmens duomenų teisinės apsaugos įstatymo ir Lietuvos banko teisės aktų nustatyta tvarka.

______________

Pakeitimai:

1.

Lietuvos bankas, Nutarimas

Nr. 03-183, 2021-10-25, paskelbta TAR 2021-10-27, i. k. 2021-22321

Dėl Lietuvos banko valdybos 2016 m. birželio 20 d. nutarimo Nr. 03-82 „Dėl Asmenų, dėl kurių yra pateikti prašymai neleisti jiems sudaryti vartojimo kredito sutarčių, sąrašo informacinės sistemos nuostatų patvirtinimo“ pakeitimo